b'\n_START_ARTICLE_\nAuguste Cl\xc3\xa9singer\n_START_SECTION_\nBiografi\n_START_PARAGRAPH_\nAuguste Cl\xc3\xa9singer blev f\xc3\xb8dt i Besan\xc3\xa7on i departementet Doubs i Frankrig. Hans far, Georges-Philippe, var billedhugger og opl\xc3\xa6rte sin s\xc3\xb8n i faget. Auguste udstillede sit f\xc3\xb8rste v\xc3\xa6rk, en buste af vicomte Jules de Valdahon, ved Parisersalonen i 1843. Ved Salonen i 1847 vakte han opsigt med sin skulptur Kvinde Bidt af en Slange. Den var lavet ud fra en gipsfigur, som Apollonie Sabatier havde ligget model til; hun var Charles Baudelaires elskerinde._NEWLINE_Kunstanmelderen Th\xc3\xa9ophile Gautier gav en rosende anmeldelse af skulpturen:_NEWLINE_"Cl\xc3\xa9singer har l\xc3\xb8st problemet med at afbilde sk\xc3\xb8nhed uden s\xc3\xb8dme, uden affektation, uden krukkeri, med en krop og et hoved svarende til nutiden, i hvilke man genkender hans elskerinde, hvis hun alts\xc3\xa5 er smuk."_NEWLINE_Cl\xc3\xa9singer afbildede ogs\xc3\xa5 Sabatier som hende selv i en skulptur fra 1847, der i dag findes p\xc3\xa5 Mus\xc3\xa9e d\'Orsay._NEWLINE_Han kreerede buster af skuespillerinden Rachel F\xc3\xa9lix og Th\xc3\xa9ophile Gautier samt en statue af Louise af Savoyen (denne st\xc3\xa5r nu i parken Jardin du Luxembourg). Han modtog \xc3\x86reslegionens ridderkors i 1849 og blev i 1864 udn\xc3\xa6vnt til officer i legionen. I 1847 giftede han sig med George Sands datter Solange Dudevant. I 1849 fik parret en datter, Jeanne (med k\xc3\xa6lenavnet "Nini"); hun d\xc3\xb8de i 1855 kort tid efter for\xc3\xa6ldrenes separation._NEWLINE_Efter Fr\xc3\xa9d\xc3\xa9ric Chopins d\xc3\xb8d natten til den 17. oktober 1849 lavede Cl\xc3\xa9singer en d\xc3\xb8dsmaske af Chopin og en afst\xc3\xb8bning af hans h\xc3\xa6nder. Desuden kreerede Cl\xc3\xa9singer i 1850 det hvide marmormonument af musikkens muse Euterpe, der pryder Chopins gravsted p\xc3\xa5 Cimeti\xc3\xa8re du P\xc3\xa8re-Lachaise i Paris._NEWLINE_Cl\xc3\xa9singer d\xc3\xb8de i Paris den 5. januar 1883. Han ligger begravet p\xc3\xa5 Cimeti\xc3\xa8re du P\xc3\xa8re-Lachaise (afdeling 10).'